b"\n_START_ARTICLE_\nCarrer Major (l'Albi)\n_START_SECTION_\nCarrer Major\n_START_PARAGRAPH_\nAquest \xc3\xa9s un dels carrers m\xc3\xa9s importants de la vila, va des de la pla\xc3\xa7a major fins a la placeta del pou. \xc3\x89s un carrer longitudinal que es caracteritza per tenir la banda dreta (baixant) tota porticada amb arcs de mig punt seguint l'esquema de la pla\xc3\xa7a. La banda esquerra tal vegada segueix la l\xc3\xadnia de la muralla, obrint-se cap a la meitat del carrer, una arcada apuntada d'acc\xc3\xa9s al carrer del Call._NEWLINE_El carrer t\xc3\xa9 porxades estretes amb un sostre embigat de fusta i el paviment est\xc3\xa0 fet de rajoles convencionals. Les arcades tenen un s\xc3\xb2col de bloc de pedra for\xc3\xa7a pesats i dovelles de carreus. La majoria de les fa\xc3\xa7anes s\xc3\xb3n arrebossades per\xc3\xb2 n'hi ha algunes que conserven l'antiguitat amb portals datats en els segles XVII i XVIII.\n_START_SECTION_\nN\xc3\xbamero 9\n_START_PARAGRAPH_\nEl n\xc3\xbamero 9 del Carrer Major de l'Albi \xc3\xa9s una obra inventariada. \xc3\x89s una casa unifamiliar de pedra de pedrera de planta baixa i tres pisos. A la fa\xc3\xa7ana hi ha una inscripci\xc3\xb3 amb les dates 1661-1678 i 1977 a l'\xc3\xbaltima. Aquests pisos s'han fet en diverses campanyes constructives com ens fan suposar les diveses dates inscrites a la pedra. El sostre \xc3\xa9s de teula. La casa ha sofert modificacions tot i que s'ha respectat la seva fisonomia._NEWLINE_Els dos primers pisos guarden certes semblances estil\xc3\xadstiques, les dimensions dels carreus i l'obertura de finestres \xc3\xa9s for\xc3\xa7a semblant. La planta baixa \xc3\xa9s ocupada per un portal adovellat, amb dos arcs, formant un petit porxo de sostre embigat. El porxo est\xc3\xa0 retallat per l'arrebossat de la fa\xc3\xa7ana i el seu propi sostre. En general \xc3\xa9s una fa\xc3\xa7ana regular, ordenada i sim\xc3\xa8trica.\n_START_SECTION_\nN\xc3\xbamero 19\n_START_PARAGRAPH_\nEl n\xc3\xbamero 19 del Carrer Major de l'Albi \xc3\xa9s una obra inventariada. \xc3\x89s una casa de pedra de pedrera de grans carreus regulars de planta baixa, primer pis i golfes datada l'any 1623.La coberta est\xc3\xa0 feta de teula. La porta d'entrada es modific\xc3\xa0 a principis del segle XX. Destaquen les dues finestres amb motllures del primer pis, entre aquestes hi ha gravada la data possiblement la de la seva fundaci\xc3\xb3 i a sota, l'anagrama de Crist._NEWLINE_El malnom li posaren perqu\xc3\xa8 era l'antiga casa del boter de la vila."